ຮັບຮອງຖະແຫຼງການຮ່ວມ ອາຊຽນ – ຈີນ ວ່າດ້ວຍຄວາມຮ່ວມມືສົ່ງເສີມສັກກາຍຍະພາບການຜະລິດ
ເລື່ອງການຂໍຄວາມເຫັນດີໃຫ້ຮັບຮອງຖະແຫຼງການຮ່ວມ ລະຫວ່າງ ອາຊຽນ – ຈີນ ວ່າດ້ວຍການຮ່ວມມືໃນການສົ່ງເສີມສັກກະຍະພາບການຜະລິດ ໃນກອງປະຊຸມສຸດຍອດ ອາຊຽນ – ຈີນ ຄັ້ງທີ 19 ຄະນະລັດຖະມົນຕີມີມະຕິເຫັນດີໃຫ້ນາຍົກລັດຖະມົນຕີ ຫຼື ຜູ້ແທນໄດ້ຮັບມອບໝາຍຮ່ວມຮັບຮອງຖະແຫຼງການຮ່ວມລະຫວ່າງ ອາຊີນ – ຈີນ ວ່າດ້ວຍການຮ່ວມມືໃນການສົ່ງເສີມສັກກະຍະພາບການຜະລິດ.
ສຳລັບກອງປະຊຸມສຸດຍອດ ອາຊຽນ – ຈີນ ຄັ້ງທີ 19 ທີ່ຈັດຂຶ້ນວັນທີ 7 ກັນຍາ ຜ່ານມາ ທີ່ນະຄອນຫຼວງວຽງຈັນ, ສປປ ລາວ ເຊິ່ງເປັນກອງປະຊຸມປິ່ນອ້ອມກອງປະຊຸມສຸດຍອດອາຊຽນຄັ້ງທີ 28 ແລະ 29 ກະຊວງການຄ້າຂອງປະເທດອາຊຽນສະເໜີຮ່າງຖະແຫຼງການຮ່ວມລະຫວ່າງ ອາຊຽນ – ຈີນ ວ່າດ້ວຍການຮ່ວມມືໃນການສົ່ງເສີມສັກກະຍະພາບການຜະລິດໂດຍມີຈຸດປະສົງສຳຄັນດັ່ງນີ້:
1). ອາຊຽນ ແລະ ຈີນ ເປັນຫຸ້ນສ່ວນທາງເສດຖະກິດທີ່ສຳຄັນໃນດ້ານການຮ່ວມມືທາງເສດຖະກິດ ຈຶ່ງເປັນການວາງຮາກຖານທີ່ໝັ້ນຄົງໃນການສົ່ງເສີມການຮ່ວມມືສົ່ງເສີມສັກກະຍະພາບການຜະລິດສອງຝ່າຍ ໂດຍຄໍານຶງເຖິງຄວາມສຳຄັນໃນການພັດທະນາໂຄງສ້າງພື້ນຖານ ແລະ ເລັ່ງພັດທະນາອຸດສາຫະກຳຈຶ່ງເປັນໂອກາດໃນການສ້າງຄວາມເຂັ້ມແຂງທາງເສດຖະກິດ ແລະ ການຄ້າຮ່ວມກັນຜ່ານການຮ່ວມມືໃນການສົ່ງເສີມສັກກະຍະພາບການຜະລິດ ເຊິ່ງຈະຊ່ວຍສ້າງຄວາມໝັ້ນໃຈ ແລະ ການມີສ່ວນຮ່ວມໃຫ້ກັບພາກທຸລະກິດຂອງທັງສອງຝ່າຍ ເພື່ອຮອງຮັບຄວາມທ້າທາຍໃນການບັນລຸເປົ້າໝາຍການພັດທະນາເສດຖະກິດ ແລະ ສັງຄົມແບບຍືນຍົງ; ທັງສອງຝ່າຍສາມາດແລກປ່ຽນການຮ່ວມມືບົນພື້ນຖານຂອງເສດຖະກິດທີ່ມີລັກສະນະເກື້ອກູນກັນ ຈຶ່ງຈຳເປັນຕ້ອງພັດທະນາຂີດຄວາມສາມາດຂອງແຕ່ລະອຸດສາຫະກຳທັງໃນລະດັບປະເທດ ແລະ ລະດັບສາກົນຕໍ່ໄປ.
2). ເປົ້າໝາຍເພື່ອສົ່ງເສີມການຮ່ວມມືຂອງພາກທຸລະກິດ ໃນການສ້າງສັກກະຍະພາບການຜະລິດເພື່ອສະໜັບສະໜູນການພັດທະນາທາງເສດຖະກິດ ຜ່ານການຍົກລະດັບພາກອຸດສາຫະກຳເພື່ອຕອບສະໜອງຕໍ່ຄວາມຕ້ອງການທັງດ້ານການຜະລິດ ແລະ ການບໍລິໂພກເພື່ອໃຫ້ບັນລຸເປົ້າໝາຍການພັດທະນາໃຫ້ມີຄວາມເລີນຮຸ່ງເຮືອງ ແລະ ຍືນຍົງຮ່ວມກັນ.
3). ແນວທາງການຮ່ວມມື ເນັ້ນຮ່ວມມືທີ່ມີລັກສະນະເກື້ອກູນກັນ ໂດຍຄຳນຶງເຖິງລະດັບຂອງການພັດທະນາທີ່ແຕກຕ່າງ ແລະ ຄວາມຕ້ອງການທີ່ຫຼາກຫຼາຍຂອງປະເທດສະມາຊິກ ລວມທັງການອຳນວຍຄວາມສະດວກໃນການແລກປ່ຽນຂໍ້ມູນກ່ຽວກັບນະໂຍບາຍທີ່ກ່ຽວຂ້ອງ ເພື່ອສ້າງສະພາບແວດລ້ອມທີ່ເປັນມິດຕໍ່ການລົງທຶນ ແລະ ເຮັດທຸລະກິດ. ນອກຈາກນັ້ນ, ອາຊຽນ ແລະ ຈີນ ຈະຮ່ວມກັນສົ່ງເສີມສັກກະຍະພາບດ້ານການຜະລິດ, ດ້ານການວິໄຈຜ່ານການຮ່ວມມືລະຫວ່າງສະຖາບັນວິໄຈຕ່າງໆ ໃນການເຮັດວິໄຈຮ່ວມ ແລະ ນຳສະເໜີຂໍ້ສະເໜີແນະດ້ານນະໂຍບາຍ ເພື່ອໃຫ້ສອດຄ່ອງກັບຜົນປະໂຫຍດຂອງອາຊຽນ ແລະ ຈີນ.